ⵜⴰⵎⵖⴰⵔⵜ ⵏ ⵡⵓⵔⵖ (ⴰⴼⵉⵍⵎ)

ⵜⴰⵎⵖⴰⵔⵜ ⵏ ⵡⵓⵔⵖ (ⵉⴼⴼⵖ ⴷ ⴳ 1993) ⴷ ⵢⴰⵏ ⵙⴳ ⵉⴼⵉⵍⵎⵏ ⵉⵎⵣⵡⵓⵔⴰ ⵏ ⵙⵙⵉⵏⵉⵎⴰ ⵜⴰⵎⴰⵣⵉⵖⵜ, ⴷ ⵉⵜⵜⵓⵙⵉⵜⴳ ⴰⵎ ⵢⴰⵏ ⵙⴳ ⵉⴼⵉⵍⵎⵏ ⵓⵖⵣⵉⴼⵏ ⵍⵍⵉ ⵢⵓⴷⴼⵏ ⴰⵎⵣⵔⵓⵢ ⵙ ⵎⴰⵙ ⵉⴳⴰ ⴰⴼⵉⵍⵎ ⴰⵎⵣⵡⴰⵔⵓ ⴰⵎⴰⵣⵉⵖ ⵏⵏⴰ ⵉⵜⵜⵓⴼⴰⵔⵙⵏ ⴷ ⵉⵜⵜⵓⵙⵓⴼⵖⵏ ⴳ ⵍⵎⵖⵔⵉⴱ. ⵎⵇⵇⴰⵔ ⴷ ⴰⴷⴷⴰⴷ ⴰⵏⵏ ⵉⵀⵔⵛⵏ ⵏⵏⴰ ⴳ ⵍⵍⴰⵏ ⵉⵎⴰⵣⵉⵖⵏ ⴰⴽⵓⴷⴰⵏⵏ, ⵎⴰⵛⴰ ⵉⵥⴹⴰⵕ ⵓⵎⵙⵙⵓⴼⵖ ⵍⵃⵓⵙⴰⵢⵏ ⴱⵉⵣⴳⴰⵔⵏ ⴰⴷ ⵉⵙⵙⵓⴼⵖ ⴰⴼⵉⵍⵎ ⵏⵏⵙ ⵍⵍⵉ ⵢⵓⵎⵥⵏ ⴽⵕⴰⴹ ⵉⵙⴳⴳⵯⴰⵙⵏ ⵏ ⵜⵡⵓⵔⵉ ⴳ ⵜⵣⵡⵉⵔⵉ ⵏ ⵜⵥⴰⵎⵔⴰⵡⵉⵏ ⵏ ⵜⵊⵕⵎⴰ ⵜⵉⵙ 20 (ⵙⴳ 1991 ⴰⵔ 1993). ⴷⴰ ⵉⵜⵜⴰⵍⵙ ⵓⴼⵉⵍⵎ ⴰⴷ ⵢⴰⵜ ⵜⵏⵇⵇⵉⵙⵜ ⵏ ⵢⴰⵏ ⵓⵏⵀⵉⵜⵜⴼ ⴰⵎⵥⵕⵉⵍⵍⵉ ⵏⵖ ⴰⵏⵉⵍⵉ ⵖⴼ ⵡⴰⴽⴰⵍ, ⴷ ⵓⵍⴰⵍⵍⵓ, ⴷ ⵜⵀⵀⵓⴳⵔⴰ, ⴷ ⵎⴽⵍⵍⵉ ⴼ ⴷⴰ ⵉⵙⴰⵡⴰⵍ ⵖⴼ ⵜⵎⵙⴰⵔⵉⵏ ⵏ ⵉⵎⵣⵡⴰⴳⵏ ⴷ ⵓⵣⴷⴰⵢ ⵏⵏⵙⵏ  ⴰⵎⵙⵜⴰⵍⵉ ⴰⴽⴷ ⵡⴰⴽⴰⵍ ⴷ ⵉⵎⴰⵔⴰⵡⵏ ⵏⵏⵙⵏ.ⵃⵜⵜⵓⵙ ⵀⵉⵛⴰⵎ ⴰⵣⴰⵢⴽⵓ (2020 ⵉⴱⵔⵉⵍ 28) "ⵜⴰⵣⵔⴰⵡⵜ ⵏ ⵓⴼⵉⵍⵎ ⵏ ⵜⵎⵖⴰⵔⵜ ⵏ ⵡⵓⵔⵖ". ⵉⵜⵜⵢⵓⵥⵕⴰ ⴳ 2026-02-01. ⴳ ⵓⴼⵉⵙⴱⵓⴽ   

ⵉⵜⵜⵢⵓⵔⴰ ⵖⴼ ⵓⴱⵟⵟⴰⵏ ⵏ ⵓⵙⴼⵉⴼ ⴰⴷ ⵢⴰⵏ ⵓⵡⵏⵏⵉ ⴱⴰⵀⵔⴰ ⵉⵜⵜⵡⴰⵙⵙⵏⵏ: «ⵉⴳⴰ ⵢⴰⵏ ⵓⵙⴼⵉⴼ ⵙⴳ ⵢⴰⵏ ⵡⴰⵏⴰⵡ ⵢⴰⴹⵏ ⵉⵙⵙⵎⵉⵔⵏ ⵙ ⵓⵙⵏⵜⵉ ⵏ ⵙⵙⵉⵏⵉⵎⴰ ⵜⴰⵎⴰⵣⵉⵖⵜ», ⴷ ⵉⵎⵍ ⵙ ⵓⵢⴰ ⵜⴰⵇⵉⴼⵉⵜ ⵏ ⵓⵎⵢⴰ ⵏ ⵜⵥⵓⵕⵉ ⴰⴷ ⴳ ⵍⵎⵖⵔⵉⴱ. ⴷ ⴰⵔ ⴷ ⵜⴻⵜⵜⴰⵛⴽⴰ ⵜⵣⵔⴰⵡⵜ ⵏ ⵜⵡⵓⵔⵉ ⴰⴷ ⵜⴰⵏⴰⵥⵓⵕⵜ ⵙ ⵡⴰⵙⵉⴷⴷ ⵏ ⵉⵖⴰⵡⴰⵙⵏ ⵉⵙⵉⵏⵉⵎⴰⵢⵏ ⵉⵜⵔⴰⵔⵏ ⴰⴼⴰⴷ ⴰⴷ ⵜⵙⵓⵏⵙⵓⵢ ⵜⵓⵎⴰⵙⵜ ⵏ ⵜⵓⴳⴳⴰⵙ ⵏ ⵉⵎⵙⵢⴰⴼⵓⵜⵏ ⴳ ⴽⵔⴰ ⵏ ⵜⵎⵙⵓⵜⴰⵍ ⵛⵇⵇⴰⵏⵉⵏ ⴱⴰⵀⵔⴰ ⴷ ⵏⵏⴰ ⵓⵔ ⵉⵙⵙⴱⵖⵉⵙⵏ ⵖⴼ ⵜⵡⵓⵔⵉ ⵜⴰⵙⵏⴼⵍⵓⵍⵜ.

 ⵜⵓⵎⴰⵢⵜ ⵜⴰⵎⴰⵜⴰⵢⵜ ⴷ ⵓⵥⴽⵓ ⴰⴷⵔⴰⵎⴰⵜⵉⴽ 
ⵙⴳ ⵜⵡⵉⵏⵙⵜ ⵜⴰⵙⵏⵎⵍⴰⵏⵜ ⵏ ⵓⴼⵉⵍⵎ, ⴷⴰ ⵏⵥⵕⵕⴰ ⵎⴰⵙ ⴷ ⵉⵣⵡⴰⵍ ⵉⵎⵇⵔⴰⵏⵏ ⵓⵎⴰⵏ ⵢⴰⵜ ⵜⵡⵏⴳⵉⵎⵜ ⵜⴰⴷⵙⵍⴰⵏⵜ ⵉⵣⴷⵉⵏ ⴷ ⵢⵉⵡⵍ. ⴷ ⵉⵙⴽⵔ ⵓⵎⵙⵙⵓⴼⵖ ⵙⴳ ⵜⵎⵙⴰⵔⵜ ⵏ ⵓⵣⴷⴰⵢ ⵢⴰⵜ ⵜⵡⵏⴳⵉⵎⵜ ⵜⴰⵏⴰⵎⵎⴰⵙⵜ ⵙ ⵡⵓⴱⵓⵢ ⵏ ⵓⵏⴱⵔⴰⵣ (ⵉⴷⴷⵔ) ⴰⵎⵣⵡⴰⴳ ⵉ ⵓⵙⵉⴳⴳⵍ ⵏⵏⵙ ⵉ ⵢⴰⵜ ⵜⴼⵔⵓⵅⵜ ⵙⴳ ⵜⵡⵊⴰ ⵏⵏⵙ (ⵉⵍⵍⵉⵙ ⵏ ⵅⴰⵍⵉⵙ) ⴷ ⵜⴹⵓⵕⵉ ⵏⵏⵙ ⴳ ⵜⴰⵢⵔⵉ ⵏ ⵢⴰⵜ ⵜⴼⵔⵓⵅⵜ ⵢⴰⴹⵏ ⵏⵏⴰ ⵉⴳⴰⵏ ⵙ ⵡⴰⵙⵙⴰⵖ ⵜⵉⵍⵉⵍⴰ, ⴰⵢⵍⵍⵉ ⵉⵙⵔⴳⵏ ⴳ ⵓⵏⵏⵔⵏⵉ/ⵓⵖⵍⵓⵢ ⵏ ⵜⵎⵙⴰⵔⵉⵏ ⵙ ⵢⴰⵏ ⵡⵓⴷⵎ ⴰⴷⵔⴰⵎⴰⵜⵉⴽ. ⵎⴽⵍⵍⵉ ⵜⵙⵙⵓⵎⴰⵏ ⵜⵡⵓⵔⵉ ⵉⵣⴰⵍⵉⵡⵏ ⵏ ⵓⵍⴰⵍⵍⵓ ⴷ ⵜⵀⵀⵓⴳⵔⴰ ⵙ ⵜⵏⵣⴱⴰⵢⵜ ⵏ ⵜⵏⴱⵔⴰⵣⵜ ⵎⵏⵉⴷ ⵏ ⵉⵍⵖⴰⴷⵏ ⵏ ⵢⴰⵏ ⵓⵡⵔⵉⴽ ⵏⵏⴰ ⵎⵉ ⵜⵜⵉⵏⵉⵏ "ⵜⴰⵣⵣⵉⵜ" ⵍⵍⵉ ⵢⵓⵔⵎⵏ ⴰⴷ ⵉⵙⴽⵔ ⴰⵅⵛⵛⴰⵏ ⵉ ⵜⵍⵉⵍⴰ ⴷ ⵉⵙⵓⵜⵔ ⵙⴳⵉⵙ ⴰⴷ ⵜⵜ ⵉⵜⴰⵀⵍ ⵙ ⵓⵙⵖⵍⵍⴰ ⵏ ⵓⵙⵉⴽⵉ ⵏ ⵓⵔⴳⴰⵣ ⵏⵏⵙ ⴳ ⴱⵕⵕⴰ, ⴰⴼⴰⴷ ⴰⴷ ⵜⵓⴽⵍⴰⵍ ⴰⴼⵔⵉⵙⵎ ⵏ «ⵜⴰⵎⵖⴰⵔⵜ ⵏ ⵡⵓⵔⵖ» ⵜⵉⵣⵉ ⵍⵍⵉ ⴳ ⴷ ⵢⵓⵔⵔⵉ ⵓⵔⴳⴰⵣ ⵏⵏⵙ ⵙⴳ ⵓⵣⵡⴰⴳ ⵢⴰⴼ ⵏⵏ ⵜⴰⵏⵣⴱⴰⵢⵜ ⵏⵏⵙ ⵎⵏⵉⴷ ⵏ ⵎⴰⵢⴷ ⵉⵜⵜⵍⵡⴰⵃⵏ ⴰⴷⴷⵓⵔ ⴷ ⵜⵀⵀⵓⴳⵔⴰ ⵏⵏⵙⵏ.

ⴷⴰ ⴷ ⵉⵜⵜⵓⵎⴰⵏ ⵓⵣⴰⵍ  ⵏ «ⵡⴰⴽⴰⵍ» ⴰⵎ ⵢⴰⵏ ⵓⴼⵔⴷⵉⵙ ⵉⴷⵓⵙⵏ ⴳ ⵓⴼⵉⵍⵎ ⴰⴷ, ⵙⵍⴰⵡⴰⵏ ⴰⴽⴽⵯ ⴳ ⵓⵎⵏⴰⴷ ⵍⵍⵉ ⴳ ⵉⵎⵎⵓⵜ ⵉ ⵜⵏⴱⵔⴰⵣⵜ ⴱⴰⴱⴰⵙ ⵎⴰⵢⴰⴷ ⵉⵎⵎⴰⵖ ⴷ ⵅⴰⵍⵉⵙ ⵏ ⵢⵉⴷⴷⵔ ⴷ ⵜⴰⵣⵣⵉⵜ ⵜⵉⵣⵉ ⵍⵍⵉ ⴳ ⴰⵔ ⵉⴽⴽⵔⵣ ⵢⴰⵏ ⵢⵉⴳⵔ ⵏⵜⵜⴰ ⴷ ⵉⵍⵍⵉⵙ ⵜⵉⵍⵉⵍⴰ ⴷ ⵢⴰⵏ ⵓⵎⵙⵡⵓⵔⵉ, ⴰⵢⵍⵍⵉ ⵉⵎⵎⴰⵍⵏ ⴰⵜⵉⴳ ⴰⴽⵙⵡⴰⵜ ⵏ ⵜⵎⵢⵉⴳⵔⵜ ⴳ ⵡⴰⵎⵓⵏ ⴰⵎⴰⵣⵉⵖ ⴰⵎⵖⵔⵉⴱⵉ. ⵉⵎⵓⵔⵙ ⵓⴼⵉⵍⵎ ⴳ ⵓⵙⵎⴽⵍ ⵏ ⵜⵎⵙⴰⵔⵉⵏ ⴰⴷ ⵙ ⵢⴰⵜ ⵜⴱⵔⵉⴷⵜ ⵜⴰⵏⴼⵔⴰⵏⵜ ⴷ ⵜⵏⵉⵍⴰⵡⵜ ⵉⵎⵎⴰⵍⵏ ⵜⵉⵖⴱⵉ ⵏ ⵉⵎⵔⵙⴰⵏ ⵉⵜⵜⵓⵙⵎⵏⵉⴷⵏ ⴷ ⵉⵜⵜⵓⵙⵓⵎⵔⵏ.

ⴷ ⴳ ⵜⴳⵉⵔⴰ ⵏ ⵓⴼⵉⵍⵎ ⵔⴰⴷ ⵙⵓⵔ ⵉⵙⵎⵓⵏ ⵉⴷⴷⵔ ⵓⵙⵙⴰⵏ ⵏⵏⵙ ⴰⴽⴷ ⵜⵍⵉⵍⴰ ⵎⵇⵇⴰⵔ ⴷ ⵜⴰⵣⵣⵉⵜ ⴷ ⵅⴰⵍⵉⵙ ⴷ ⴱⵓⵙⴳⵔⵙ ⴷ ⵡⴰⴳⴳⴰⴳ ⵍⵍⵉ ⴰⵙⵏ ⵉⵜⵜⴳⴳⴰⵏ ⴱⴰⵢⵟⵟⴰⵕ ⴰⴼⴰⴷ ⴰⴷ ⵓⵔ ⵎⵓⵏⵏ, ⵎⴰⵛⴰ ⵡⵉⴷ ⴰⴽⴽⵯ ⵜⵜⵢⴰⵎⴰⵥⵏ ⵙⵓⵔ ⴰⴼⴰⴷ ⴰⴷ ⴼⵔⵓⵏ ⴰⴽⴽⵯ ⴰⵢⵍⵍⵉ ⵙⴽⵔⵏ ⴳ ⵜⵍⵉⵍⴰ ⴷ ⵢⵉⴷⴷⵔ.

 ⴰⵙⵓⵎⵏ ⴰⵏⵉⵍⴰⵡ ⴷ ⵜⵎⴰⵜⴰⵔⵉⵏ ⵏ ⵜⵎⴰⴳⵉⵜ 
ⵉⴱⴷⴷ ⵓⵎⵙⵙⵓⴼⵖ ⵖⴼ ⵢⴰⵜ ⵜⵎⵢⴰⴷⴰⵙⵜ ⵜⴰⵎⵙⵖⴰⵔⵓⵜ ⴷ ⵜⵏⵉⵍⴰⵡⵜ ⴳ ⵓⵙⵓⵍⴼ ⵏ ⵜⵎⵥⵕⴰ, ⵍⵍⵉⴳ ⴷⴰ ⵜⵜⵎⵢⴰⴽⵛⴰⵎⵏⵜ ⵜⵍⵖⵉⵡⵉⵏ ⵜⵉⴼⴰⵔⴰⵏⵉⵏ ⴰⴽⴷ ⵡⵓⴷⵎⴰⵡⵏ ⵏ ⵜⴻⵜⵔⴰⵔⵜ (ⵣⵓⵏ ⴷ ⵜⵉⵀⵉⵔⵉⵜⵉⵏ, ⵜⵉⵎⵍⵙⴰ ⵜⵉⵜⵔⴰⵔⵉⵏ, ⴷ ⵓⵣⴰⴳⵯⵣ) ⵙ ⵢⴰⵏ ⵡⵓⴷⵎ ⴰⴳⴰⵎⴰⵏ ⵉⵙⵔⵡⵙⵏ ⵜⵉⵍⴰⵡⵜ. 

ⵉⵙⵙⵓⵏⵖ ⵓⴼⵉⵍⵎ ⵢⴰⵜ ⵜⵡⵍⴰⴼⵜ ⵜⴰⵎⵏⵖⵓⴷⵜ ⵏ ⵓⵎⵣⴰⵔⴰⵢ ⵜⵙⵓⵜⵉⵏ; ⵍⵍⵉⴳ ⴷ ⵓⵎⴰⵏⵏ ⵉⵡⵙⵙⴰⵔⵏ ⴷ ⵉⵎⵖⴰⵔⵏ ⵙ ⵜⵎⵍⵙⴰ ⵜⵉⴱⵍⴷⴰⵢ ⴷ ⵢⴰⵜ ⵜⵎⵔⵉⵙⵜ ⵜⵓⵎⵎⵉⴷⵜ ⵙ ⵜⵎⵙⴽⵉⵔⵉⵏ ⵜⵉⵙⴳⴷⴰⵏⵉⵏ, ⴷ ⵙ ⵢⴰⵜ ⵜⵓⵜⵍⴰⵢⵜ ⵉⵣⴷⴷⵉⴳⵏ. ⴳ ⵓⵏⵎⴳⴰⵍ, ⴷⴰ ⵜⴻⵜⵜⵓⵎⴰⵏ ⵜⴰⵙⵓⵜ ⵏ ⵉⵄⵔⵔⵉⵎⵏ ⵙ ⵓⵏⴱⵔⴰⵣ «ⵉⴷⴷⵔ» ⴰⵎⵣⵡⴰⴳ, ⴷ «ⴰⵙⴽⵍⵓ» ⴰⵙⵍⵎⴰⴷ, ⴷ ⵓⵎⴷⴷⴰⴽⴽⵯⵍ ⵏⵏⵙ «ⴰⵥⵏⵥⴰⵕ», ⵙ ⴽⵔⴰ ⵏ ⵜⵎⵍⵙⴰ ⵜⵉⵜⵔⴰⵔⵉⵏ ⴷ ⴰⵡⴷ ⴽⵔⴰ ⵏ ⵉⵙⵎⴰⵡⵏ ⵉⵎⴰⵣⵉⵖⵏ ⵉⵥⵖⵓⵕⴰⵏⵏ ⵣⵓⵏ ⴷ: ⵜⵉⵍⵉⵍⴰ, ⵎⴰⵎⵎⴰⵙ, ⵜⴰⵣⵣⵉⵜ, ⴷ ⴱⵓⵙⴳⵔⵙ. 

 ⵜⵉⵎⵥⵍⴰⵢ ⵜⵉⵜⵉⵇⵏⵉⵢⵉⵏ ⴷ ⵜⵎⵙⵓⵜⴰⵍ ⵏ ⵓⴼⴰⵔⵙ 
ⵜⵥⵍⵉ ⵜⵙⴳⴰ ⵜⴰⵜⵉⵇⵏⵉⵜ ⴳ ⵓⴼⵉⵍⵎ ⵙ ⵜⴼⵔⴰⵔⵜ ⵏ ⵜⵙⵓⵍⴰⴼ, ⵍⵍⵉⴳ ⵜⵜ ⵉⵏⵏ ⴽⴽⴰⵏⵜ ⵙ ⵓⵎⴰⵜⴰ ⵏⵏⵙⵏⵜ ⴳⴰⵏⵜ ⵜⵉⵙⵓⵍⴰⴼ ⵣⴳⴰⵏⵉⵏ ⵙ ⵓⵙⵔⴰⴳ ⵏ ⵓⵙⵡⴰⵔ ⵏ ⵜⴽⴰⵎⵉⵕⴰⵜ ⵖⴼ ⵓⵎⴰⵙⴰⵢ ⵏⵏⵙ. ⵉⴷⴷⴰ ⴷ ⵓⵙⵜⴰⵢ ⴰⴷ ⵙⴳ ⵓⵙⵉⴽⵉ ⵏ ⵉⵎⴰⵙⵙⵏ ⵉⵜⵔⴰⵔⵏ ⴳ ⵜⵉⵣⵉ ⴰⵏⵏ, ⵏⵏⴰ ⵜⵏ ⵉⵏⵏ ⵉⴽⴽⴰⵏ ⵖⴰⵙ ⴷⴰⵔ ⵉⵎⵙⵙⵓⴼⵖⵏ ⵉⴱⵕⵕⴰⵏⵉⵢⵏ ⴰⴼⴰⴷ ⴰⴷ ⴼⴽⵏ ⵢⴰⵜ ⵜⵉⵥⵉⵍⵜ ⵜⴰⵎⴰⵙⵙⵉⵜ ⵉ ⵜⵡⵓⵔⵉⵡⵉⵏ ⵏⵏⵙⵏ.

ⵉⵎⵎⴰ ⵙ ⵎⴰⵢⴷ ⵉⵥⵍⵉⵏ ⵙ ⵡⴰⵙⵉⴷⴷ, ⵉⴽⴽⴰ ⵜ ⵉⵏⵏ ⵉⴳⴰ ⴰⴳⴰⵎⴰⵏ ⴱⴰⵀⵔⴰ, ⴷ ⴰⵔ ⵉⵜⵜⵓⵎⴰⵏ ⵓⵢⴰ ⴳ ⵜⵎⵥⵕⵉⵜ ⵍⵍⵉ ⴳ ⴷ ⵉⴳⴳⵯⵣ "ⵉⴷⴷⵔ" ⴷ "ⴰⵙⴽⵍⵓ" ⴷ "ⴰⵥⵏⵥⴰⵕ" ⵙⴳ ⵜⵀⵉⵔⵉⵜ ⴹⴰⵕⵜ ⵏ ⵎⴰⴷ ⵏⵏ ⵓⴼⴰⵏ "ⵜⵉⵜⵔⵉⵜ" ⵜⵥⵥⵍ ⴳ ⵢⵉⴳⴳⵉ ⵏ ⵢⴰⵏ ⵓⵙⵓⵍⵉⵍ ⵎⴰⵢⴰⴷ ⴰⵙ ⵉⵇⵇⵙ ⵓⵍⴳⵎⴰⴹ, ⵍⵍⵉⴳ ⵉⵃⴹⴰ ⵡⴰⵙⵉⴷⴷ ⴰⴷ ⵖⴼ ⵜⵓⵎⴰⵙⵜ ⵏⵏⵙ ⵎⵇⵇⴰⵔ ⴷ ⵢⵉⴹⵉⵚ ⵏ ⵜⵉⵍⵍⴰⵙ ⵖⴼ ⵜⵎⵥⵕⵉⵜ ⴳ ⴽⵔⴰ ⵏ ⵜⴽⴽⴰⵍ, ⴰⵢⵍⵍⵉ ⵉⵎⵎⴰⵍⵏ ⴰⵥⵓⵥⴹ ⵏ ⵓⵙⵔⵡⵙ ⴰⵏⵉⵍⴰⵡ ⵎⵇⵇⴰⵔ ⴷ ⵜⴰⴷⵔⵙⵉ ⵏ ⵜⵣⵎⵎⴰⵔ ⵜⵉⵜⵉⵇⵏⵉⵢⵉⵏ ⵍⵍⵉ ⵢⴰⴷ ⵉⵍⵍⴰⵏ ⵜⵉⵣⵉ ⴰⵏⵏ.

 ⴰⵏⵣⴰ ⴰⵎⵣⵔⵓⵢⴰⵏ 
ⵔⴰⴷ ⵉⵇⵇⵉⵎ ⵓⵙⴼⵉⴼ ⴰⴷ ⵏ «ⵜⴰⵎⵖⴰⵔⵜ ⵏ ⵡⵓⵔⵖ» ⴷ ⵢⴰⵜ ⵜⵡⵓⵔⵉ ⵉⵙⵎⴽⴰⵍⵏ ⵜⵉⵎⵙⴰⵔⵉⵏ ⵏ ⵡⴰⵎⵓⵏ ⴰⵎⴰⵣⵉⵖ ⴰⵎⵖⵔⵉⴱⵉ ⵙ ⵓⵎⴰⵜⴰ ⴷ ⵡⵉⵏ ⵢⵉⴼⴼⵓⵙ ⵙ ⵓⵥⵍⴰⵢ, ⴷ ⵉⴼⴽⴰ ⵢⴰⵏ ⵓⵙⵏⵜⵉ ⴰⴷⵜⵜⴰⵏ ⵉ ⵓⴼⴰⵔⵙ ⴰⵎⵙⵍⵉⵥⵉⵕ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ. ⴷ ⵉⵥⴹⴰⵕ ⵓⴼⴰⵔⵙ ⴰⴷ ⴰⴷ ⵉⵙⵙⵖⵍⵉ ⵜⴰⵏⵥⵕⵜ ⵎⵏⵉⴷ ⵏ ⵜⵔⵎⵉⵜⵉⵏ ⵏ ⵓⵙⵓⴼⵖ ⵏ ⵣⵓⵏ ⴷ ⴰⵏⴰⵡ ⴰⴷ ⵏ ⵓⴼⴰⵔⵙ ⵙⴳ ⵓⴱⴰⵔⴰⵣ ⴰⵏⴰⵥⵓⵕ, ⴷ ⵉⵙⵙⴷⴷⵉⴷ ⵙ ⵎⴰⵙ ⴷ ⴰⴼⵉⵍⵎ ⴰⵎⴰⵣⵉⵖ, ⵎⵇⵇⴰⵔ ⴷ ⵜⵉⵣⵡⵉⵔⵉ ⵏⵏⵙ ⵉⵛⵇⵇⴰⵏ, ⵉⵙⵓⵍ ⵉⵙⵖⴰⵡⵙⴰ ⵙ ⵓⵎⵢⴰⵡⴰⵙ ⵉⵣⴷⵉⵏ ⴰⴼⴰⴷ ⴰⴷ ⵢⴰⵍⵉ ⵓⵙⵡⵉⵔ ⵏⵏⵙ ⴰⵏⴰⵥⵓⵕ ⴷ ⵓⵜⵉⵇⵏⵉ.

 ⵉⵙⵍⴽⵎⵏ ⵏ ⴱⵕⵕⴰ 

 ⴰⴼⵉⵍⵎ ⵏ ⵜⵎⵖⴰⵔⵜ ⵏ ⵡⵓⵔⵖ ⴳ ⵢⵓⵜⵓⴱ (1)

 ⵥⵕ ⵓⴳⴳⴰⵔ 

 ⵃⵎⴰⴷ ⴱⴰⴷⴷⵓⵊ
 ⵙⵙⵉⵏⵉⵎⴰ ⵜⴰⵎⴰⵣⵉⵖⵜ

 ⵉⵙⴰⵖⵓⵍⵏ